Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi lannoitteista"



Virallinen lehti nro C 080 , 03/04/2002 s. 0006 - 0008



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi lannoitteista" (2002/C 80/02) Neuvosto päätti 15. lokakuuta 2001 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 17. joulukuuta 2001. Esittelijä oli José Bento Gonçalves. Talous- ja sosiaalikomitea hyväksyi 16. ja 17. tammikuuta 2002 pitämässään 387. täysistunnossa (tammikuun 16. päivän kokouksessa) seuraavan lausunnon äänin 89 puolesta 5:n pidättyessä äänestämästä. 1. Johdanto 1.1. Komissio on tehnyt ehdotuksen Euroopan parlamentin ja neuvoston asetukseksi lannoitteista. Sillä pyritään yhdenmukaistamaan 18 nykyistä direktiiviä ja kokoamaan ne selkeästi yhteen asiakirjaan, sillä nykymuodossaan ne ovat vaikeaselkoisia ja hajanaisia. 1.1.1. Asetusmuodon valintaa voidaan perustella sillä, että se on sopivin väline tähän yhdenmukaistamiseen. Asetus helpottaa jäsenvaltioiden tehtäviä säännösten toimeenpanossa ja valvonnassa. Se on tarkoituksenmukainen myös yhteisön kansalaisten ja yritysten kannalta. 1.2. Käsiteltävänä oleva ehdotus on laadittu muokkaamalla jo olemassa olevia tekstejä. Osa tekstistä on otettu sellaisenaan direktiiveistä, mutta siihen on tehty joitain muutoksia, jotta se soveltuisi uuteen rakenteeseen. Tekstin henkeä ei ole muutettu merkittävästi. Muutoksista mainittakoon seuraavat: - toimitukselliset parannukset - tekstien kodifiointi - yleis- ja erityishuomioissa luetellut muutokset - teknisten määrittelyiden poistaminen säädöstekstistä ja siirtäminen liitteisiin; säännöksien käyttäminen on näin suhteellisen helppoa, ja uusia lannoiteryhmiä voidaan lisätä helposti ilman, että joudutaan muuttamaan koko säädöksen rakennetta. 2. Komission asiakirjan pääsisältö 2.1. Ehdotus on lannoitteita koskevan jäsenvaltioiden lainsäädännön lähentämiseksi annettujen neuvoston ja komission direktiivien uudelleen laadittu teksti. Siinä yhdistetään yhdeksi säädökseksi seuraavat direktiivit: - lannoitteita koskevan jäsenvaltioiden lainsäädännön lähentämisestä 18 päivänä joulukuuta 1975 annettu neuvoston direktiivi 76/116/ETY - yksiravinteisia runsastyppisiä ammoniumnitraattilannoitteita koskevan jäsenvaltioiden lainsäädännön lähentämisestä 15 päivänä heinäkuuta 1980 annettu neuvoston direktiivi 80/876/ETY - runsastyyppisten yksiravinteisten ammoniumnitraattilannoitteiden ominaisuuksien, raja-arvojen ja räjähtämättömyyden valvontaa koskevan jäsenvaltioiden lainsäädännön lähentämisestä 8 päivänä joulukuuta 1986 annettu komission direktiivi 87/94/ETY - lannoitteiden näytteenotto- ja analyysimenetelmiä koskevan jäsenvaltioiden lainsäädännön lähentämisestä 22 päivänä kesäkuuta 1977 annettu komission direktiivi 77/535/ETY sekä näihin direktiiveihin tehdyt 14 muutosta ja tekniikan kehityksen huomioonottamisen edellyttämää mukautusta. 2.2. SLIM-työryhmän(1) antamat suositukset uudella säädöksellä katettavista osa-alueista on otettu huomioon seuraavasti: a) komissiolle neuvoa-antavan erityisryhmän perustaminen b) arviointiperusteet uusia lannoitetyyppejä koskevia päätöksiä varten (orgaaniset lannoitteet mukaan luettuna) c) luetteloon lisättäviä lannoitetyyppejä koskevat vaatimukset d) lannoiteseoksiin sovellettavat vaatimustenmukaisuusedellytykset e) vertaisarviointivaatimukset, joita sovelletaan sellaisia uusia lannoitetyyppejä koskevaan aineistoon, jotka voivat muodostaa terveys- ja turvallisuusriskin f) uusien lannoiteryhmien lisäämistä koskevat ehdot g) hyväksyttyjen laboratorioiden suorittama valvonta ja ilmoitukset h) kadmiumia käsittelevä tutkimusryhmä i) lannoiteseokset. 2.3. Tähän uudelleen laadittuun säädökseen ei ole tehty perustavaa laatua olevia muutoksia, ja se on rakennettu siten, että varsinaiseen säädösosaan on sisällytetty mahdollisimman vähän teknisiä määrittelyjä, jotka on sen sijaan otettu liitteisiin. Yleisperiaatteena on siis ollut säädösosan säilyttäminen mahdollisimman yleisellä tasolla. 2.4. Tekniset liitteet ovat peräisin aikaisemmista direktiiveistä ja aineisto on järjestetty uudelleen. Työryhmä on tarkistanut liitteet ja tehnyt niihin joitain muutoksia, jotka ovat kuitenkin melko vähäisiä. Ravinnepitoisuuksia koskevia teknisiä erittelyjä ei ole muutettu, ja kaikki sallitut poikkeamat on sisällytetty liitteeseen. 2.5. Oikeudelliseksi välineeksi on valittu asetus. Tämä ratkaisu on perusteltu siksi, että kyseistä lainsäädäntöä on mukautettu ja mukautetaan myös jatkossa tekniikan kehitykseen. 3. Yleistä 3.1. Asetus on muotoiltu siten, että siinä jätetään tekniset määrittelyt mahdollisimman pitkälle varsinaisen lainsäädäntötekstin ulkopuolelle ja ne sisällytetään liitteisiin. Yleisperiaatteena on siis ollut säädösosan säilyttäminen mahdollisimman yleisellä tasolla. Toistaiseksi lainsäädäntöteksteissä lueteltujen eri lannoiteryhmien siirtäminen liitteisiin helpottaa säännösten käyttöä ja uusien lannoiteryhmien lisäämistä ilman, että joudutaan muuttamaan koko säädöksen rakennetta. 3.2. Yhteisön lannoitelainsäädännön tavoitteena on varmistaa lannoitteiden vapaa liikkuminen Euroopan unionissa. Samalla siinä määritellään, mitkä ominaisuudet lannoitteiden on täytettävä. Ominaisuuksista voidaan mainita koostumusta, merkintää ja pakkaamista koskevat vaatimukset. 3.3. Asetusehdotus on suunnattu erityisesti suurille, kivennäislannoitteita valmistaville kemianyhtiöille ja niitä Euroopan unionin ulkopuolelta tuoville yrityksille. Koska kyseessä on jo olemassa olevien tekstien muokkaaminen, teolliseen prosessiin ei tarvitse tehdä suuria muutoksia. 4. Erityistä 4.1. Tekstiin tehdyt tärkeimmät muutokset 4.1.1. Johdanto-osan kappaleet 1, 2, 7, 14 ja 15 ovat uusia. 4.1.2. Ehdotetun asetuksen 2 artikla on uusi. Siinä määritellään tärkeimmät termit. Suurin osa määritelmistä vastaa CENin (Euroopan standardointikomitea) käyttämiä määritelmiä. 4.1.3. Ehdotetun asetuksen 4 artikla on muotoiltu siten, että siinä ilmaistaan selkeästi lannoitteen markkinoille saattamisesta vastaavan henkilön (valmistajan tai maahantuojan) velvollisuudet. 4.1.4. Ehdotetun asetuksen 9 artiklassa (joka on laadittu pääasiassa direktiivin 76/116/ETY liitteen II 4 artiklan, direktiivin 88/183/ETY 1 artiklan ja direktiivin 89/530/ETY 4 artiklan pohjalta) uutta on a alakohdan maininta "lannoiteseosten osalta tyyppinimen jälkeen merkintä 'seos'". 4.1.5. Ehdotetun asetuksen 14 artiklassa (joka on laadittu direktiivin 89/530/ETY 8 artiklan pohjalta) a alakohdan viittaus kasvien terveyteen ja c alakohta ovat uusia. Aiemmassa säädöstekstissä viitattiin jo ihmisten ja eläinten terveyteen. 4.1.6. Ehdotetun asetuksen 15 artiklassa (joka on laadittu direktiivin 80/876/ETY 9 artiklan pohjalta) seuraavat maininnat ovat uusia: 1 kohdan maininta "ihmisten tai eläinten terveydelle taikka ympäristölle" ja 2 kohdan maininta "kuulee - - tarpeen mukaan ja ilman aiheetonta viivästystä komission asianmukaista teknistä komiteaa tai tiedekomiteaa. Komissio ilmoittaa jäsenvaltioille kyseisen komitean päätelmistä." Tämä 15 artiklan suojalauseke on sisältynyt tähän asti vain direktiiviin 80/876/ETY, joka on annettu yksiravinteisia runsastyyppisiä ammoniumlannoitteita koskevan jäsenvaltioiden lainsäädännön lähentämisestä. Nyt sitä sovelletaan kaikkeen yhteisön lannoitelainsäädäntöön. 4.1.7. Ehdotetun asetuksen 16 artikla on uusi. 4.1.8. Ehdotetun asetuksen 17 artiklassa (joka on laadittu direktiivin 89/284/ETY 1 ja 2 artiklan pohjalta) uusia ovat 1 kohdan viittaus kalsiumiin sekä 2 kohta kokonaisuudessaan. 4.1.9. Ehdotetun asetuksen 18 artiklassa (joka on laadittu direktiivin 89/284/ETY 7 artiklan pohjalta) uutta on viittaus kalsiumiin. 4.1.10. Ehdotetun asetuksen 19 artiklan 4 kohdassa (joka on laadittu direktiivin 89/284/ETY 6 artiklan pohjalta) seuraava maininta on uusi: "Luvut ilmoitetaan yhden desimaalin tarkkuudella lukuun ottamatta hivenravinteita, jotka ilmoitetaan liitteessä I olevan E jakson 2 kohdan 2 ja 3 alakohdan määräysten mukaisella tarkkuudella." 4.1.11. Ehdotetun asetuksen 20 artikla on uusi. 4.1.12. Ehdotetun asetuksen 21 artiklan 4 kohdassa (joka on laadittu direktiivin 89/284/ETY 6 artiklan pohjalta) seuraava maininta on uusi: "Luvut ilmoitetaan yhden desimaalin tarkkuudella lukuun ottamatta hivenravinteita, jotka ilmoitetaan liitteessä I olevan E jakson 2 kohdan 2 ja 3 alakohdan määräysten mukaisella tarkkuudella." 4.1.13. Ehdotetun asetuksen 22 artikla on uusi. 4.1.14. Ehdotetun asetuksen 23 artiklan (joka on laadittu direktiivin 89/530/ETY 4 artiklan pohjalta) 4 kohta on uusi. 4.1.15. Ehdotetun asetuksen 25-28 artiklassa (jotka on laadittu direktiivin 80/876/ETY 1-7 artiklan pohjalta) soveltamisalaa on laajennettu yksinkertaisista lannoitetyypeistä moniravinteisiin runsastyppisiiin ammoniumlannoitteisiin, jotta voidaan ottaa huomioon uusi markkinatilanne. Aikaisemmassa lainsäädännössä moniravinteisille lannoitteille ei vaadittu räjähtävyyskoetta. Jäsenvaltiot halusivat korjata tämän puutteen turvallisuussyistä. 4.1.16. Ehdotetun asetuksen 27 artiklan 1 kohdassa (joka on laadittu direktiivin 80/876/ETY 7 artiklan pohjalta) uutta on maininta "jäsenvaltion alueella". 4.1.17. Ehdotetun asetuksen 29 artiklan 1 kohdan toinen virke sekä 4 kohta ovat uusia. 4.1.18. Ehdotetun asetuksen 30 artikla on uusi. Se tarjoaa entistä paremman perustan analyyseille ja kokeille. SLIM-työryhmä ja jäsenvaltiot ovat katsoneet, että laboratorioita varten tarvitaan laadunvarmistusjärjestelmä. Koska tilanne on eri jäsenvaltioissa erilainen, käyttöön on otettu myös siirtymätoimenpiteitä (ks. 34 artikla). 4.1.19. Ehdotetun asetuksen 31 artiklan 2 kohta on uusi. 4.1.20. Ehdotetun asetuksen 32 artiklassa 2 ja 3 kohta ovat uusia. 4.1.21. Ehdotetun asetuksen 33 artiklassa (joka on laadittu direktiivin 98/97/EY 1 artiklan pohjalta) uusia ovat maininnat "poiketen siitä mitä 5 artiklassa säädetään" ja "31 päivään joulukuuta 2004 asti". Itävallalle, Suomelle ja Ruotsille 33 artiklassa myönnetyn poikkeuksen voimassaoloaikaa on pidennetty 31 päivään joulukuuta 2004 asti, jotta kadmiumia koskevista yhteisön toimenpiteistä päättämiselle jäisi riittävästi aikaa. 4.1.22. Ehdotetun asetuksen 34-37 artikla ovat uusia. 4.2. Teknisiin liitteisiin tehdyt tärkeimmät muutokset 4.2.1. Liitteen I sisältöä ei ole muutettu, mutta B ja C osan taulukot on jaettu kuuteen sarakkeeseen aiemman yhdeksän sarakkeen sijasta. Kolmen ensimmäisen sarakkeen sisältö (tyyppinimi, tiedot valmistusmenetelmistä ja ravinteiden vähimmäispitoisuudet) on esitetty horisontaalisesti jokaiselle lannoitetyypille erikseen taulukon otsakeosassa. 4.2.2. Liitteen III osan 3 menetelmän 1 kohdassa 1 seuraava maininta on uusi: "Tässä jaksossa selostettujen lämpökäsittelymenetelmien katsotaan simuloivan riittävän hyvin olosuhteita, jotka on otettava huomioon sovellettaessa II osaston IV luvun määräyksiä, vaikka nämä menetelmät eivät välttämättä simuloi kaikkia kuljetuksen ja varastoinnin aikaisia olosuhteita." 4.2.3. Liite V on uusi. 5. Päätelmät Komitea kannattaa komission ehdotusta, jonka tavoitteena on koota 18 lannoitedirektiiviä yhdeksi asetukseksi. 5.1. Tämä säädös, jonka yhteydessä tekniset määrittelyt siirretään liitteisiin, helpottaa teollisuuden ja maahantuojien toimintaa. Lisäksi se on selkeä maanviljelijöiden ja ylipäänsä kuluttajien kannalta. 5.2. Komitea kannattaa ehdotusta, jonka mukaan tulisi perustaa komissiolle neuvoa-antava erityisryhmä. Bryssel, 16. tammikuuta 2002. Talous- ja sosiaalikomitean puheenjohtaja Göke Frerichs (1) Simpler Legislation for the Internal Market - sisämarkkinoita koskevan lainsäädännön yksinkertaistaminen.